b'\n_START_ARTICLE_\nMostarsko blato\n_START_PARAGRAPH_\nMostarsko blato je kr\xc5\xa1ko polje u Bosni i Hercegovini_NEWLINE_Smje\xc5\xa1teno je u zapadnoj Hercegovini, zapadno od Mostara. Nalazi se izme\xc4\x91u ogranka \xc4\x8cabulje i Pologa (1138 m) na sjeveru i ni\xc5\xbee vapnena\xc4\x8dke uzvisine Trtla (690 m) na jugu. Pru\xc5\xbea se pravcem sjeverozapad-jugoistok na nadmorskoj visini izme\xc4\x91u 220 i 245 metara. Povr\xc5\xa1ina mu iznosi 4256 hektara od \xc4\x8dega je 89% ili 3800 hektara izlo\xc5\xbeeno plavljenju. Na krajnjem jugoistoku nalazi se zabla\xc4\x87eni dio polja s rubnom zonom ponora._NEWLINE_Mostarskim blatom te\xc4\x8de rijeka ponornica Li\xc5\xa1tica koja se na ulazu u polje razlijeva i talo\xc5\xbei doneseni materijal. Ta je naplavina nagnuta ka jugoistoku i pogodna je za vinogradarstvo. U pro\xc5\xa1losti se ovdje uzgajao duhan, kukuruz i p\xc5\xa1enica, a sada su to pa\xc5\xa1njaci i livade. Prema K\xc3\xb6ppenovoj klasifikaciji ovdje vlada umjereno topla vla\xc5\xbena klima s vru\xc4\x87im ljetom (Cfa). Tijekom jeseni, zime i prolje\xc4\x87a polje je djelomi\xc4\x8dno poplavljenom, a tijekom ljetnih mjeseci presu\xc5\xa1e gotovo svi izvori \xc5\xa1to je posljedica visokih temperature i niske relativne vla\xc5\xbenosti zraka. _NEWLINE_Podru\xc4\x8dje Mostarskog blata administrativno je podijeljeno izme\xc4\x91u gradova \xc5\xa0irokog Brijega i Mostara s naseljima \xc4\x8cula, Krivodol, Miljkovi\xc4\x87i, Podgorje, Seli\xc5\xa1te, Polog, Biograci, Jare, Ljuti Dolac, Uzari\xc4\x87i, Kne\xc5\xa1polje i Dobri\xc4\x8d.'